**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1595/2017

**650a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 650)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

 Národná rada Slovenskej republiky uznesením č. 762 z 5. septembra 2017 pridelila vládny návrh zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 650)na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 199 zo dňa 3. októbra 2017)

**Ústavnoprávny výbor** Národnej rady Slovenskej republiky (uzn. č. 278 zo dňa 3. októbra 2017)

**Výbor** Národnej rady Slovenskej republiky **pre hospodárske záležitosti** (uzn. č. 167 zo dňa 3. októbra 2017)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**K čl. I (2. bod návrhu)**

V čl. I 2. bode sa slovo „alebo“ za slovami „Na právny úkon“ nahrádza čiarkou a slová „neodráža ekonomickú realitu a“ sa nahrádzajú slovami „odráža ekonomickú realitu, a“.

Ide o legislatívno-technickú úpravu v súlade s čl. 6 ods. 2 smernice (EÚ) 2016/1164.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I (5. bod návrhu)**

V čl. I 5. bode v § 11 ods. 2, 4 a 5 písm. a) sa za slová  „medzinárodnej zmluvy“ vkladá čiarka a slová „ktorou je Slovenská republika viazaná“.

Ide o legislatívno-technické úpravy podľa zaužívanej legislatívnej praxe v súlade s Viedenským dohovorom o zmluvnom práve.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I**

V čl. I sa za doterajší 5. bod vkladá nový 6. bod, ktorý znie:

„ 6. V § 13 odsek 5 znie:

„(5) Podanie urobené elektronickými prostriedkami sa podáva prostredníctvom elektronickej podateľne podľa § 33 ods. 2 a musí byť podpísané kvalifikovaným elektronickým podpisom20) osoby, ktorá ho podáva, alebo prostredníctvom elektronickej podateľne ústredného portálu verejnej správy spôsobom podľa osobitného predpisu.20aa) Podanie, ktoré má predpísanú štruktúrovanú formu podľa tohto zákona alebo osobitného predpisu,20ab) možno podať len prostredníctvom elektronickej podateľne podľa § 33 ods. 2 cez určené dátové rozhranie a v súlade s podmienkami a podrobnosťami o elektronickej komunikácii zverejnenými na webovom sídle finančného riaditeľstva podľa § 33 ods. 4. Ak daňový subjekt, ktorý je fyzickou osobou chce doručovať finančnej správe písomnosti elektronickými prostriedkami, ktoré nebudú podpísané kvalifikovaným elektronickým podpisom, oznámi správcovi dane údaje potrebné na doručovanie na tlačive podľa vzoru uverejneného na webovom sídle finančného riaditeľstva a uzavrie so správcom dane písomnú dohodu o elektronickom doručovaní. Táto dohoda obsahuje najmä náležitosti elektronického doručovania, spôsob overovania elektronického podania a spôsob preukazovania doručenia.“.

Poznámky pod čiarou k odkazom 20aa a 20ab znejú:

„20aa) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

20ab) Napríklad zákon č. 222/2004 Z. z. v znení neskorších predpisov“.“.

Ostatné body sa primerane prečíslujú.

Navrhovaná zmena nadobúda účinnosť 1. januára 2018, čo sa premietne do ustanovenia o nadobudnutí účinnosti návrhu zákona.

Navrhované zmeny a doplnenia reflektujú na zosúladenie Daňového poriadku so zákonom o e-Governmente. Podania, ktoré daňový subjekt podáva prostredníctvom elektronickej podateľne ústredného portálu verejnej správy, sa podávajú spôsobom podľa zákona o e-Governmente. Štruktúrované podania, ako sú daňové priznania alebo hlásenia, sa navrhuje podávať len prostredníctvom portálu finančnej správy, a to vzhľadom na špecifickosť ich ďalšieho automatizovaného spracovania, inak doručené elektronické podanie nebude považované za doručené. Z dôvodu, že podľa zákona o e-Governmente právnické osoby majú aktivované schránky na ústrednom portáli verejnej správy, sa možnosť uzatvoriť dohodu na doručovanie so správcom dane bude vzťahovať len na fyzické osoby.

**Výbor NR SR pre financie a rozpočet**

**Gestorský výbor odporúča schváliť.**

**K čl. I (11. bod návrhu)**

V čl. I 11. bod znie:

„11. V § 23 ods. 1 posledná veta znie: „Daňový subjekt alebo jeho zástupca nie je oprávnený nazerať do písomností obsahujúcich utajované skutočnosti22), do dokumentov, sprístupnením ktorých by boli dotknuté právom chránené záujmy iných osôb, do písomností, ktorých sprístupnením by mohlo dôjsť k zmareniu alebo podstatnému sťaženiu správy daní alebo k zmareniu alebo podstatnému sťaženiu objasnenia alebo vyšetrenia veci podľa osobitných predpisov22a), a do súhrnného protokolu podľa § 19a; to neplatí, ak sa použijú ako dôkaz pri správe daní.“.

Poznámka pod čiarou k odkazu 22a znie:

„22a) Napríklad Trestný poriadok v znení neskorších predpisov.“.

Ide o legislatívno-technickú úpravu, ktorou sa precizuje navrhovaný text, s ohľadom na zosúladenie výpočtu ustanoveného v zákone č. 563/2009 Z. z. a dopĺňaného návrhom zákona.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I (15. bod návrhu)**

V čl. I 15. bod § 52 sa v odseku 12 vypúšťa druhá veta.

Navrhovaná zmena nadobúda účinnosť 1. januára 2018, čo sa premietne do ustanovenia o nadobudnutí účinnosti návrhu zákona.

Z dôvodu zabezpečenia čo najvyššej možnej transparentnosti zoznamu daňových subjektov s výškou uplatneného nadmerného odpočtu a s výškou priznanej vlastnej daňovej povinnosti sa navrhuje vypustiť splnomocňovacie ustanovenie zákona na vydanie všeobecne záväzného právneho predpisu, ktorým sa ustanoví minimálna výška, od ktorej sa bude v zozname zverejňovať uplatnený nadmerný odpočet a priznaná vlastná daňová povinnosť.

**Výbor NR SR pre financie a rozpočet**

**Gestorský výbor odporúča schváliť.**

**K čl. I (22. bod návrhu)**

V čl. I 22. bod § 68 ods. 1 sa slová „toto konanie“ nahrádzajú slovami „vyrubovacie konanie“.

Ide o legislatívno-technickú úpravu, ktorou sa precizuje navrhované ustanovenie, s ohľadom na terminológiu používanú v súvisiacich ustanoveniach.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I  (27. bod návrhu)**

V čl. I 27. bod znie:

„27. V § 79 odsek 5 znie:

„(5) Daňový preplatok nemožno vrátiť, ak žiadosť o jeho vrátenie bola doručená po zániku práva vyrubiť daň alebo rozdiel dane; to neplatí, ak daňový preplatok vznikol z dôvodu, že daň bola zaplatená na základe rozhodnutia správcu dane, ktoré bolo následne zmenené alebo zrušené z dôvodu jeho nezákonnosti a žiadosť o jeho vrátenie bola podaná do 60 dní odo dňa právoplatnosti tohto rozhodnutia. Daňový preplatok, ktorý nemožno vrátiť, je príjmom štátneho rozpočtu alebo rozpočtu obce.“.“.

Navrhovaná zmena nadobúda účinnosť 1. januára 2018, čo sa premietne do ustanovenia o nadobudnutí účinnosti návrhu zákona.

Navrhuje sa ustanoviť možnosť pre správcu dane na žiadosť vrátiť daňový preplatok, ktorý vznikol z dôvodu, že daňový subjekt uhradil daň na základe rozhodnutia správcu dane, ktoré bolo následne zmenené alebo zrušené z dôvodu jeho nezákonnosti.

**Výbor NR SR pre financie a rozpočet**

**Gestorský výbor odporúča schváliť.**

**K čl. I  (29. bod návrhu)**

V čl. I 29. bod sa § 165g dopĺňa odsekmi 8 a 9, ktoré znejú:

„(8) Ustanovenie § 72 ods. 3 v znení účinnom od 1. januára 2018 sa prvýkrát uplatní na rozhodnutia vydané po 31. decembri 2017.

(9) Účinky dohôd o elektronickom doručovaní uzatvorených podľa § 13 ods. 5 v znení účinnom do 31.decembra 2017 zostávajú zachované.“.

Navrhovaná zmena nadobúda účinnosť 1. januára 2018, čo sa premietne do ustanovenia o nadobudnutí účinnosti návrhu zákona.

Z dôvodu zabezpečenia právnej istoty sa navrhuje prechodné ustanovenie, podľa ktorého sa nová 30 dňová lehota na podanie odvolania bude vzťahovať na rozhodnutia vydané po 31. decembri 2017. Taktiež dohody na elektronické doručovanie, ktoré uzavreli právnické osoby do 31. decembra 2017, zostávajú naďalej platné a účinné.

**Výbor NR SR pre financie a rozpočet**

**Gestorský výbor odporúča schváliť.**

**K čl. II**

V čl. II sa doterajší text § 26 ods. 2 písm. j) označuje ako bod 1 a dopĺňa sa bodom 2, ktorý znie:

„2. Príloha sa dopĺňa štvrtým bodom, ktorý znie:

„4. Smernica Rady (EÚ) 2016/2258 zo 6. decembra 2016, ktorou sa mení smernica 2011/16/EÚ, pokiaľ ide o prístup daňových orgánov k informáciám získaným v rámci boja proti praniu špinavých peňazí (Ú. v. EÚ L 342, 16. 12. 2016).“.“.

Ide o legislatívno-technickú úpravu, ktorou sa dopĺňa smernica (EÚ) 2016/2258 do tzv. transpozičnej prílohy.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. III (1. bod návrhu)**

 V čl. III 1. bod sa slovo „Písmená“ nahrádza slovami „Doterajšie písmená“.

Ide o legislatívno-technickú úpravu, ktorou sa precizuje navrhovaný text, do formy stanovenej legislatívnymi pravidlami tvorby zákonov.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. V**

V  čl. V sa slová „bodov 13 a 15 § 52 ods. 13 a 14“ nahrádzajú slovami „bodu 13 a § 52 ods. 13 a 14 v bode 15“.

Ide o legislatívno-technickú úpravu, ktorou sa spresňuje znenie prechodného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 11** hlasovať spoločne s návrhom gestorského výboru **schváliť.**

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 650) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 650a) bola schválená uznesením gestorského výboruč**. 214 z 9. októbra 2017**.

Týmto uznesením výbor zároveň poveril spoločného spravodajcu **Radovana Baláža,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 9. októbra 2017

**Ladislav Kamenický, v.r.**

**predseda**

 **Výboru NR SR pre financie a rozpočet**